CELEX: 52014PC0226
Language: lt
Date: 2014-06-11
Title: Pasiūlymas TARYBOS SPRENDIMAS kuriuo nustatoma Regionų komiteto sudėtis

|
			
		
		
		52014PC0226
		
			Pasiūlymas TARYBOS SPRENDIMAS kuriuo nustatoma Regionų komiteto sudėtis /* COM/2014/0226 final - 2014/0128 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Sutarties dėl Europos Sąjungos
veikimo (SESV) 305 straipsnyje nustatyta, kad Regionų komiteto (toliau –
Komitetas) narių skaičius neturi viršyti 350. 
Iki Lisabonos sutarties įsigaliojimo
Komiteto sudėtis buvo nustatyta Sutartyse. SESV 305 straipsnio antroje
pastraipoje nustatyta, kad Taryba, remdamasi Komisijos pasiūlymu,
vieningai priima sprendimą, kuriuo nustatoma Komiteto sudėtis. 
Protokolo (Nr. 36) dėl pereinamojo
laikotarpio nuostatų 8 straipsnyje nustatyta, kad, „kol neįsigalioja
Sutarties dėl Europos Sąjungos veikimo 305 straipsnyje nurodytas
sprendimas“, Komiteto sudėtis lieka tokia, kokia buvo nustatyta EB
sutarties 263 straipsnyje. 2013 m. liepos 1 d. Komiteto sudėtis
pataisyta Akto dėl Kroatijos Respublikos stojimo sąlygų 24
straipsnio 1 dalimi. To akto 24 straipsnio 2 dalyje nustatyta, kad Komiteto
narių skaičius „laikinai padidinamas iki 353, siekiant atsižvelgti
į Kroatijos įstojimą, laikotarpiui nuo įstojimo dienos iki
kadencijos, kurios metu Kroatija įstoja į Sąjungą, pabaigos
arba iki SESV 301 straipsnio antroje pastraipoje nurodyto sprendimo
įsigaliojimo dienos, priklausomai nuo to, kuri diena ankstesnė“. 
Dabartinė Komiteto kadencija baigsis
2015 m. sausio 31 d. Todėl būtina, kad Taryba priimtų
sprendimą dėl Komiteto sudėties laiku, prieš pradėdama
Komiteto sudėties atnaujinimo 2015–2020 m. laikotarpiu
procedūrą. 
Reikėtų atsiminti, kad pagal SESV
300 straipsnio 5 dalį  taisykles dėl patariamųjų
organų sudėties „Taryba reguliariai peržiūri atsižvelgdama
į ekonominius, socialinius ir demografinius pokyčius Sąjungoje. 
Taryba, remdamasi Komisijos pasiūlymu, šiuo tikslu priima sprendimus.“ 
2.           KONSULTACIJŲ SU
SUINTERESUOTOSIOMIS ŠALIMIS REZULTATAI
2010 m. spalio 6 d. Regionų
komitetas priėmė Rekomendacijas Europos Komisijai ir Tarybai dėl
būsimos Europos Sąjungos Regionų komiteto sudėties.[1] Komitetas rekomenduoja,
kad „įvykus būsimiems plėtros etapams šie principai turi
būti įtvirtinti nustačius paprastą vietų perdavimo
modelį: kiekviena iš delegacijų, pradedant pačiomis
mažiausiomis, atsisako vienos vietos, kol bus atlaisvinta pakankamai
vietų, kad būtų patenkintas po atitinkamos plėtros
atsiradęs poreikis; vykstant kitiems plėtros etapams procesas tęsiamas
pradedant kita delegacija pagal sąrašą. Būtina stebėti, kad
perduodant vietas kiekvienai delegacijai liktų ne mažiau kaip penkios
vietos, kad tarp delegacijų būtų užtikrintas proporcingumo,
pliuralizmo ir solidarumo principas.“
Komitetas taip pat „mano, kad šie [Komiteto
nustatyti] principai turi būti įtvirtinti nustačius
minimalų vietų skaičių (5 vietos) mažiausiai gyventojų
turinčioms valstybėms narėms ir maksimalų vietų
skaičių (24 vietos) daugiausiai gyventojų turinčioms
valstybėms narėms.“ 

Komisija taip pat apsvarstė kai
kurių valstybių narių pateiktas nuomones, kad daugiausiai
gyventojų turinčioms valstybėms narėms turėtų
būti skirta daugiau vietų; be to, ji atsižvelgė į
2002–2003 m. Europos konvento protokoluose užregistruotas nuomones ir
konventui pateiktą informaciją.
Be to, po Tarpvyriausybinės
konferencijos, per kurią buvo priimtas Lisabonos sutarties tekstas,
neįvyko jokių ekonominių, socialinių ir demografinių
pokyčių, dėl kurių reikėtų iš esmės keisti
Komiteto sudėtį. Todėl šiuo pasiūlymu tik nustatomas
Komiteto narių iš kiekvienos valstybės narės skaičius.
3.           TEISINIAI PASIŪLYMO
ASPEKTAI
3.1         Teisinis pagrindas
Pasiūlymas grindžiamas Sutarties dėl
Europos Sąjungos veikimo 305 straipsnio antra pastraipa, kurioje numatyta,
kad Taryba vieningai priima sprendimą, kuriuo nustatoma komiteto
sudėtis. 
3.2         Pasiūlymo paaiškinimas
Po Kroatijos įstojimo dabartinė visa
Komiteto sudėtis negali likti tokia pati pasibaigus dabartinių
narių kadencijai, nes būtų viršijamas Sutartyje numatytas
didžiausias vietų skaičius. 
Sutartyse nėra nuostatų dėl
Ekonomikos ir socialinių reikalų komiteto ar Regionų komiteto
sudėties nustatymo neviršijant didžiausio 350 narių skaičiaus
metodo. Kitaip yra Europos Parlamento atveju – jo sudėties kriterijai
nustatyti Europos Sąjungos sutarties 14 straipsnio 2 dalyje.
Parlamentą sudaro tiesiogiai Sąjungos piliečių išrinkti
atstovai, o Komitetą – regionų ir vietos valdžios struktūrų
atstovai (SESV 300 straipsnio 3 dalis). Todėl visų pirma
reikėtų užtikrinti, kad Komitete būtų girdimas regionų
ir vietos valdžios struktūrų atstovų balsas, o ne nustatyti
tiesioginį ryšį su atitinkamų valstybių narių
gyventojų skaičiumi. 
Komisija laikosi nuomonės, kad
dabartinė Komiteto sudėties pusiausvyra turėtų, kiek
įmanoma, likti tokia pati, nes toji pusiausvyra yra įvairių
Tarpvyriausybinių konferencijų rezultatas. 
Todėl siūloma daryti kuo mažiau
pakeitimų, mažinti dabartinį kiekvienai valstybei narei skirtų
vietų skaičių ne daugiau kaip viena vieta ir, užtikrinant, kad
kiekviena valstybė narė turėtų bent penkias vietas (tiek
vietų šiuo metu turi Malta) ir kad tokiu būdu kiekvienos
valstybės narės atstovai galėtų dalyvauti visoje Komiteto
veikloje, pirmiausia mažinti mažiausiai gyventojų turinčių
valstybių narių (Liuksemburgo, Kipro ir Estijos) atstovų
skaičių. 
Komisija šį pasiūlymą priima
kartu su pasiūlymu dėl Europos ekonomikos ir socialinių
reikalų komiteto sudėties. Abiejuose komitetuose vietos tarp
valstybių narių turi būti paskirstomos vienodai. 
Komisija laikosi nuomonės, kad
nereikėtų sukurti metodikos, pagal kurią būtų iš anksto
nustatoma, kaip vietos perskirstomos į Sąjungą įstojus
naujai valstybei, nes Sutartyje numatyta reguliari peržiūra ir nenustatyta
kriterijų, kuriais galėtų būti paremta nuolatinė
metodika. 
3.3         Įsigaliojimas 
Tarybai siūloma atidėti šio
sprendimo įsigaliojimą iki kitos dienos po dabartinės Komiteto
kadencijos pabaigos. Jei įsigaliojimas nebūtų atidėtas,
pagal Akto dėl Kroatijos Respublikos stojimo sąlygų 24
straipsnio 2 dalį tai reikštų, kad laikinas padidinimas iki 353
narių nebebūtų teisėtas nuo siūlomo sprendimo
įsigaliojimo dienos. 
2014/0128 (NLE)
Pasiūlymas
TARYBOS SPRENDIMAS
kuriuo nustatoma Regionų komiteto
sudėtis
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 305 straipsnį,
atsižvelgdama į Europos Komisijos
pasiūlymą,
kadangi:
(1)       Sutarties dėl Europos
Sąjungos veikimo 300 straipsnio 3 dalyje nustatyta, kad Regionų
komitetą sudaro regionų ir vietos valdžios struktūrų
atstovai, kurie turi regiono arba vietos valdžios rinkėjų
mandatą arba yra politiškai atskaitingi išrinktai asamblėjai; 
(2)       pagal Sutarties dėl
Europos Sąjungos veikimo 305 straipsnį Taryba nustato Regionų
komiteto sudėtį. Regionų komiteto narių skaičius
neturi viršyti 350;
(3)       2010 m. spalio 6 d.
Regionų komitetas priėmė Rekomendacijas Europos Komisijai ir
Tarybai dėl būsimos Europos Sąjungos Regionų komiteto
sudėties[2];
(4)       dabartinė Regionų
komiteto pusiausvyra turėtų, kiek įmanoma, likti tokia pati, nes
toji pusiausvyra yra įvairių Tarpvyriausybinių konferencijų
rezultatas; 
(5)       kad Regionų komitetas
būtų sudarytas pagal Akto dėl Kroatijos Respublikos  stojimo
sąlygų 24 straipsnį, reikėtų šio sprendimo
įsigaliojimą atidėti iki dabartinių Komiteto narių
kadencijos pabaigos,
PRIĖMĖ ŠĮ
SPRENDIMĄ: 
1 straipsnis
Regionų komiteto narių skaičius
yra:
Belgija                                                                         12
Bulgarija                                                                      12
Čekija                                                                          12
Danija                                                                          9
Vokietija                                                                     24
Estija                                                                           6
Airija                                                                           9
Graikija                                                                       12
Ispanija                                                                        21
Prancūzija                                                                    24
Kroatija                                                                       9

Italija                                                                           24

Kipras                                                                          5

Latvija                                                                         7

Lietuva                                                                        9

Liuksemburgas                                                            5

Vengrija                                                                      12

Мalta                                                                           5

Nyderlandai                                                                12

Austrija                                                                       12

Lenkija                                                                        21

Portugalija                                                                   12

Rumunija                                                                     15
Slovėnija                                                                     7

Slovakija                                                                     9

Suomija                                                                       9

Švedija                                                                        12

Jungtinė Karalystė                                                      24.
2 straipsnis
Šis sprendimas įsigalioja kitą
dieną po dabartinių Regionų komiteto narių kadencijos
pabaigos. 
Priimta Briuselyje
                                                                       Tarybos
vardu
                                                                       Pirmininkas
[1]               Regionų komitetas, R/CdR 137/2010 fin,
Rekomendacijos Europos Komisijai ir Tarybai dėl būsimos Europos
Sąjungos Regionų komiteto sudėties, 2010 m. spalio
6 d.
[2]               CdR 137/2010 fin